
הכנסת העשרים
מושב שלישי
<פרוטוקול מס' 765>
מישיבת ועדת הכספים
יום שני, כ"ג בתמוז התשע"ז (17 ביולי 2017), שעה 10:00
<סדר היום:>
<1. דיון מהיר בנושא: קריסת מערכת הבריאות בצפון, של חה"כ יעל גרמן (7187).>
<2. דיון מהיר בנושא: קריסת מערכת הבריאות בצפון, של חה"כ עבדאללה אבו מערוף (7188).>
<3. דיון מהיר בנושא: קריסת מערכת הבריאות בצפון, של חה"כ איל בן ראובן (7194).>
<4. דיון מהיר בנושא: קריסת מערכת הבריאות בצפון, של חה"כ אורן אסף חזן (7222).>
<5. דיון מהיר בנושא: קריסת מערכת הבריאות בצפון, של חה"כ שולי מועלם-רפאלי (7242).>
<6. דיון מהיר בנושא: קריסת מערכת הבריאות בצפון, של חה"כ חמד עמאר (7279).>
נכחו:

<חברי הוועדה:> 
משה גפני – היו"ר
דוד ביטן

איתן ברושי

אחמד טיבי

מנואל טרכטנברג

רועי פולקמן

עודד פורר

מיקי רוזנטל
חברי הכנסת:
עבדאללה אבו מערוף
איל בן ראובן

יעל גרמן

שלי יחימוביץ

אורלי לוי אבקסיס

איילת נחמיאס ורבין

<מוזמנים:> 
	רפרנט בריאות, אגף תקציבים, משרד האוצר 
	–
	אלעד מסאסא

	הלשכה המשפטית, משרד האוצר 
	–
	אפרת פרוקציה

	הלשכה המשפטית, משרד האוצר 
	–
	עפרי גופר

	מנהלת תחום בכיר תקצוב ותמחור, משרד הבריאות 
	–
	ענת אילוז

	מנהל תחום תמחור חטיבת בתי-החולים, משרד הבריאות 
	–
	מיראל סטליאן

	מנהל תחום כלכלת אשפוז, משרד הבריאות 
	–
	נדב בן יוסף

	קשרי כנסת שלטון מקומי, מרכז השלטון המקומי 
	–
	פנחס קבלו

	מנהלת רפואית מחוז צפון, שירותי בריאות כללית 
	–
	ד"ר אפרת הרלב-ברון

	סגנית מנהלת מרחב חיפה וגליל מערבי, שירותי בריאות כללית 
	–
	ד"ר לילך צולר

	מנהל תפעול, קופת חולים מאוחדת 
	–
	מאיר בן חיים

	מתנדבת, מעורבות 
	–
	ציפורה רוזנברג

	ארגון שתי"ל , מייסודה של הקרן החדשה לישראל 
	–
	חובב ינאי

	מוזמן/ת
	–
	עודד בן ארצי


<מנהל/ת הוועדה:>
ליאת קרפטי – מ"מ מנהל הוועדה
<רישום פרלמנטרי:>
טלי רם
<1. דיון מהיר בנושא: קריסת מערכת הבריאות בצפון, של חה"כ יעל גרמן (7187)>
<2. דיון מהיר בנושא: קריסת מערכת הבריאות בצפון, של חה"כ עבדאללה אבו מערוף (7188)>
<3. דיון מהיר בנושא: קריסת מערכת הבריאות בצפון, של חה"כ איל בן ראובן (7194)>
<4. דיון מהיר בנושא: קריסת מערכת הבריאות בצפון, של חה"כ אורן אסף חזן (7222)>
<5. דיון מהיר בנושא: קריסת מערכת הבריאות בצפון, של חה"כ שולי מועלם-רפאלי (7242)>
<6. דיון מהיר בנושא: קריסת מערכת הבריאות בצפון, של חה"כ חמד עמאר (7279)>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אנחנו מתחילים בדיון מהיר בנושא: קריסת מערכת הבריאות בצפון. 
<עבדאללה אבו מערוף (הרשימה המשותפת):>
תלוי אם אתה תעביר כסף, אז זה יהיה מהיר או לא.

<היו"ר משה גפני:>
אני רק אכתוב צ'ק. יעל גרמן, עבדאללה אבו מערוף, איל בן ראובן, אורן אסף חזן, שולי מועלם-רפאלי וחמד עמאר. אנחנו מתחילים עם יעל גרמן. אנחנו כבר קיימנו כמה דיונים על העניין הזה, הבעיה לא נפתרה, אני אמרתי לך שאני אעלה את העניין הזה בתחילת סדר-היום ואני מעלה את זה. בבקשה, הבמה לרשותך, יעל גרמן. 

<איתן ברושי (המחנה הציוני):>
אדוני, יש פה מישהו ממשרד הבריאות?

<קריאות:>
כן. 

<עבדאללה אבו מערוף (הרשימה המשותפת):>
מהאוצר?

<היו"ר משה גפני:>
רבותי, אנחנו מתחילים. זה דיון מהיר ובואו נקיים אותו ומה שנצטרך לעשות, נעשה. 

<יעל גרמן (יש עתיד):>
ראשית, אני רוצה להודות לך, אדוני היושב-ראש שנענית, אני יודעת שבדוחק זמן - - 
<היו"ר משה גפני:>
מאוד. מאוד.

<יעל גרמן (יש עתיד):>
- - ובאילוצים אלו ואחרים. 

<היו"ר משה גפני:>
זה שבוע אחרון של חקיקה.

<יעל גרמן (יש עתיד):>
נכון. ואני מאמינה שאתה העלית את זה מפני שממש כמו - - -

<עבדאללה אבו מערוף (הרשימה המשותפת):>
זה יותר חשוב מחקיקה. מערכת הבריאות יותר חשובה מהחקיקה.

<היו"ר משה גפני:>
כל דבר חשוב. מה אתה רוצה, שלא יהיו הטבות מס בצפון? 
<עבדאללה אבו מערוף (הרשימה המשותפת):>
זה כולל. 

<יעל גרמן (יש עתיד):>
ממש כמו שיושבים סביב השולחן הזה רבים מחברי הכנסת שמייצגים לדעתי כמעט את כל סיעות הבית, אם אנחנו כוללים גם אותך, אז אני בטוחה שגם לך זה אכפת. 

כבר באמת הרבינו במילים. אנחנו יודעים שמחוז הצפון פשוט סובל מאפליה. אני רק אציין מספר נתונים וממש במהירות, אבל שיעור התמותה של התינוקות במחוז הצפון הוא מהגבוהים בארץ. אם במרכז הארץ זה שניים ל-1,000, הרי שבצפון זה 3.9, כמעט כפול. 
אנחנו מדברים על שיעור חולי הסוכרת, הוא הגבוה ביותר במחוז; אנחנו מדברים על כוח-אדם; אנחנו מדברים על מספר מיטות. בכל פרמטר שלא נדבר אנחנו רואים שהצפון מקופח, ומקופח בגדול.
כשכיהנתי כשרת הבריאות אני הקמתי בראשותו של איתמר גרוטו את הוועדה לבדיקת מצב מערכת הבריאות בצפון. הוועדה סיימה את תפקידה והגישה למעשה את המסקנות שלה בספטמבר, ממש לפני שנה, 2016. יש מסקנות מאוד מפורטות שמדברות ממש מה צריך לעשות, קודם כול בבתי-החולים, לאחר מכן בקופות-החולים ומה צריך לעשות בבריאות הציבור ומה צריך לעשות בגריאטריה ובשיקום, בהתפתחות הילד, בכל אחד ואחד מן התחומים. 
כל מה שצריך לעשות – ולכן אנחנו ביקשנו את הדיון אצלך בוועדת כספים – כל מה שצריך לעשות זה לבוא ולדרוש מהמדינה שתקציב את התקציב שיאפשר למעשה את מימוש התוכנית הזאת. תוכנית ישנה, כסף אין. 

<היו"ר משה גפני:>
כסף יש, רק הוא במקום אחר. 

<עבדאללה אבו מערוף (הרשימה המשותפת):>
כסף יש.

<יעל גרמן (יש עתיד):>
אני מסכימה אתך. הוא אינו מיועד לצפון. יש כסף להרבה מטרות ויש הרבה מאוד רזרבות, אתה בוודאי יודע יותר ממני כמה רזרבות נמצאות ומתחבאות בתוך התקציב הקיים. 

אין שום סיבה שממשלת ישראל לא תקבל החלטה, ממש כמו שהיא קיבלה לגבי הדרום, שהיא מקצה להערכתי 600 מיליון, אם זה יהיה בשנה או בשנתיים זה לא חשוב, והיא מתחילה להפעיל את התוכנית כדי לצמצם את הפערים ולהשוות את מחוז הצפון ואת התושבים שם לכלל הארץ.
<היו"ר משה גפני:>
תודה רבה. עבדאללה אבו מערוף.
<עבדאללה אבו מערוף (הרשימה המשותפת):>
תודה, כבוד היושב-ראש, בוקר טוב לכולם. אפשר באמת לסיים את הדיון הזה מהר. אני לא אחזור על הנתונים שישנם, דנו עליהם גם במליאה, גם כאן כמה פעמים. 
<היו"ר משה גפני:>
נפריד בין שני הדברים. אנחנו קיימנו דיון על מערכת הבריאות בצפון אבל התמקדנו בבית-החולים בנהריה, עם הפצועים מסוריה. הדיון היום הוא דיון על מערכת הבריאות בכלל בצפון.
<עבדאללה אבו מערוף (הרשימה המשותפת):>
נכון. בצפון, כמובן. דווקא אתמול היה סיור מוצלח מאוד בבית-חולים נהריה עם יושב-ראש ועדת הבריאות, אלי אלאלוף, היו דיווחים וראינו מה יש שם. הייתה לנו ישיבה בעיריית מעלות תרשיחא, היה דיון, היה משרד הבריאות, הייתה מנכ"לית המחוז.

<היו"ר משה גפני:>
היה סיור טוב וזהו, והבעיות נפתרו.

<עבדאללה אבו מערוף (הרשימה המשותפת):>
לא, לא. הבעיות לא נפתרו. אני אומר, דווקא טוב שהיום יש הדיון הזה על מערכת הבריאות בכלל בצפון. 
היו נתונים לפי ועדת גרוטו שצריך אכן להעביר כסף. ויש תוכנית איפה להעביר את הכסף. צריך להעביר את הכסף, בבקשה. צריך להחליט להעביר את הכסף ולתאם עם קופות חולים. הבעיה היא לא בקהילה, גם בית-חולים. 
אתמול היה משהו קטן ביותר, מזערי. PET-CT למשל עושים בבית-חולים צפת ואמרו שזהו, גמרנו את כל העניין, פתרנו את כל הבעיות. עוד שנתיים יחכה משרד הבריאות, יראה אם יש צמצום בתורים, הוא יחליט אם יעשה PET-CT בבית-חולים. זה הזוי לחלוטין. סך הכול שני מיליון שקלים. 
ויש ועדה, בעיני בית-חולים זה עניין ספציפי אבל גם לפתח בבית חולים נהריה שהוא עכשיו זקוק SOS, לא הרבה כסף, צריך להעביר אליו גם מבחינת המיטות. 
ולעניין רפואת הקהילה, זה עם קופות-חולים. היו שם גם נציגים של קופות-חולים והביאו דוח – צריך להעביר כסף, זה הכול. כסף יש אבל משרד האוצר לא מעביר. זה כל העניין.

<היו"ר משה גפני:>
טוב. איל בן ראובן לא נוכח. אורן חזן לא נוכח. שולי מועלם-רפאלי לא נוכחת. חמד עמאר. חבר הכנסת ברושי, אם אפשר בקצרה, זה דיון מהיר.
<איתן ברושי (המחנה הציוני):>
בקצרה. אדוני היושב-ראש, אני אגיד שהדיון הזה משקף שני מצבים, את חולשת הבריאות ואת חולשת הכנסת. אנחנו עדים – מאז שאני פה, לא הרבה אבל חברים בכנסות קודמות, בוודאי אתה – שהנושא הזה הוא לא חדש. מצד שני, הוא גם מעיד על רמת היכולת של הכנסת. הכנסת מדברת, ולא קורה שום דבר. 

כלומר, אנחנו רואים פה מחלה של הכנסת וחוסר יכולת להתגבר על בעיית הבריאות. עם כל הכבוד לשר, ואני ליוויתי אותו גם בביקורים בבתי-חולים, אין תוכנית לאומית לבריאות, אין מפת עדיפות לבריאות, אין שום דבר, גם אם יהיה כסף לא ברור מה עושים אתו. 
<יעל גרמן (יש עתיד):>
יש תוכנית. 

<איתן ברושי (המחנה הציוני):>
יעל, אולי גם בזמן שלך נוצרה הבעיה. מה שצריך לבוא ולומר, כאיש הצפון, כמי שמלווה את בתי-החולים בצפון גם בתוקף היותי ראש רשות - - -
<היו"ר משה גפני:>
אבל אל תכניס ייאוש.

<איתן ברושי (המחנה הציוני):>
אני אמרתי ייאוש? להיפך. 

<היו"ר משה גפני:>
אנחנו העברנו בחודש האחרון אני חושב שבעה חוקים, שהוועדה החליטה להעביר.

<איתן ברושי (המחנה הציוני):>
אדוני היושב-ראש, אני מדבר על הבריאות. 

<מיקי רוזנטל (המחנה הציוני):>
חוקים יש כמו מים, רק כסף אין.

<איתן ברושי (המחנה הציוני):>
אני מדבר על הבריאות. 

<מיקי רוזנטל (המחנה הציוני):>
מה עוזר לנו החוקים? 

<איילת נחמיאס ורבין (המחנה הציוני):>
בוא נראה שלחוקים האלה יהיו תקנות. 

<קריאות:>
- - -

<איתן ברושי (המחנה הציוני):>
גפני, בהסכמים הקואליציוניים לא היה זכר לבריאות, והשר שהוא שר שנחשב לשר טוב ואני מברך אותו, הוא לא יכול להצביע על התקדמות ולא על מפת עדיפות ולא על תוכנית לאומית, ובשביל לסכם את לוח הזמנים הקצר, אפילו בעניין הפצועים הסורים לא השלמנו את הטיפול.
<היו"ר משה גפני:>
כן, אבל חלק גדול התקדם. 

<איתן ברושי (המחנה הציוני):>
נכון, אבל אני חושב - - -

<עבדאללה אבו מערוף (הרשימה המשותפת):>
זה לא הבעיה של מערכת הבריאות בצפון. עם כל הכבוד, תפסיקו לדבר על העניין הזה. 

<מיקי רוזנטל (המחנה הציוני):>
לא, זה גם עניין אבל - - -
<עבדאללה אבו מערוף (הרשימה המשותפת):>
לא, זה לא עניין. 

<מיקי רוזנטל (המחנה הציוני):>
זה לא העניין העיקרי. 

<איתן ברושי (המחנה הציוני):>
ממתי אתה נותן לי הוראות מה לדבר?
<עבדאללה אבו מערוף (הרשימה המשותפת):>
לא, אני לא אומר לך. 
<איתן ברושי (המחנה הציוני):>
תירגע.

<עבדאללה אבו מערוף (הרשימה המשותפת):>
זה הערת ביניים.

<איתן ברושי (המחנה הציוני):>
הערת ביניים, קיבלתי אותה. לסיכום אני רוצה לומר שיותר ממצב הבריאות, מדאיג מצב הכנסת. הנה, נציגות זוטרה שאסור להעיר להם הערות כי הם שליחי השרים. השרים לא באים. לתקוף את השרים אי אפשר, על הפקידים אסור לכעוס, זה גם לא מועיל.

<היו"ר משה גפני:>
אני אמרתי לך פעם לא לתקוף את השרים? אני גם אתן לך את הרשימה.

<איילת נחמיאס ורבין (המחנה הציוני):>
זה לא שווה כשהם לא פה. 

<היו"ר משה גפני:>
לא אמורים להיות. 

<איתן ברושי (המחנה הציוני):>
לכן אני רוצה לומר שמדובר פה על דיון מהיר אבל דיון שרובו דיון סרק. אתם לא משפיעים, גם אנחנו לא, מי שסובל זה האזרחים שאני בא משם. ולכן אני חושב, אדוני היושב-ראש, שזה יהיה נכון שתקבע דיון מסודר אחרי הפגרה.
<היו"ר משה גפני:>
טוב. או בפגרה. 

<יעל גרמן (יש עתיד):>
למה? שיקבל עכשיו החלטה שמעבירים כסף. 

<איילת נחמיאס ורבין (המחנה הציוני):>
נכון. יש לו משאבים. 

<איתן ברושי (המחנה הציוני):>
רגע, אבל לקבוע דיון שתוצג תוכנית הבריאות. אין פה שר ואין פה מנכ"ל ויש משבר בריאותי, וכמי שבא מהצפון, אני אומר לכם, זו תחושה קשה. אתה עומד מול האנשים שאתה יודע שהם אזרחים לכל דבר, מקבלים פחות ומתים יותר. תודה.
<היו"ר משה גפני:>
תודה רבה. איילת ורבין נחמיאס. 

<איילת נחמיאס ורבין (המחנה הציוני):>
תודה רבה, חבר הכנסת גפני. 

<היו"ר משה גפני:>
אחרי זה אחמד טיבי ואחרי זה פרופ' טרכטנברג. 

<אחמד טיבי (הרשימה המשותפת):>
כבוד גדול שאני מדבר אחרייך. 

<איילת נחמיאס ורבין (המחנה הציוני):>
שלום, בוקר טוב, ד"ר טיבי. למה ביטן נכנס?

<דוד ביטן (הליכוד):>
נכנסתי לדבר אתו. 

<יעל גרמן (יש עתיד):>
למה אתה לא אומר שבאת לשמוע אותה? 
<איילת נחמיאס ורבין (המחנה הציוני):>
ביטן, זה חשוב כי לך יש כספים קואליציוניים, אולי תוכל לסייע בעניין הזה. 
<דוד ביטן (הליכוד):>
אנחנו לא קיבלנו שקל. זה הכול רק בדיבורים, בהתקפות ברדיו. שקל לא מקבלים, רק מורחים אותנו. 

<איילת נחמיאס ורבין (המחנה הציוני):>
חבר הכנסת ביטן, נטפל בזה אחרי כן. נטפל בטענות של חברי הכנסת מהליכוד אחרי זה. קודם כול נטפל בטענות של אנשי הצפון. 

אתה יודע שבאופן עקבי בדיון הזה אני משתדלת להימצא משום ששוב הביאו את ראשי הרשויות של הצפון, הביאו אותם שוב לשבות בעניין מהותי וקריטי כמו מערכת הבריאות בצפון. 
ובסופו של דבר אנחנו יודעים, חברת הכנסת גרמן, עבדאללה, בין אם אנחנו מדברים על הפליטים הסורים ועל המצב של בית-החולים בנהריה ובין אם אנחנו לא מדברים על זה, אנחנו יודעים שמצב הבריאות בצפון הוא בכי רע, וזה לא רק הנתונים על תוחלת החיים. אנחנו יודעים שהם סובלים ממשאבים פחותים ובעיקר מנגישות לקויה מאוד לרפואה. חבר הכנסת גפני, אני רוצה להמחיש לך. 

<קריאות:>
- - -

<איילת נחמיאס ורבין (המחנה הציוני):>
חבר הכנסת גפני, אני אחזור על משפט אחד חשוב ואז אני אגיע לנקודה. רמת הנגישות לרפואה בצפון היא מאוד מאוד ירודה, ואני רוצה להמחיש לכם דוגמה.

אני זכיתי במידה מסוימת ללוות את ההורים של ילדי המחלקה ההמטו-אונקולוגית בהדסה. אני לא רוצה להיכנס לעניין הזה כי זה עניין מאוד מאוד כבד אבל אני רוצה להגיד לכם שהדבר שאליו אתה נחשף בצורה הכי ברורה זה שילד בקרית שמונה שהוא חס וחלילה חולה סרטן, הוא צריך להגיע עד רמב"ם. אנחנו צריכים להבין עד כמה הרמה של הנגישות ירודה ונמוכה, ובדברים האלה, אדוני חבר הכנסת גפני, אנחנו חייבים לטפל דרך משאבים מוגברים מוגברים מוגברים כי אין דרך אחרת להתגבר על הפער.
אם אתה יודע שבנהריה מתקשים להגיע אם יש פקק, אמבולנס לא יכול להגיע לבית-חולים הקרוב בגלל שלא מפתחים את הכביש, אז אתה מבין שרמת הנגישות הזאת בסופו של דבר גורמת למותם של אנשים. ולכן, אני במידה מסוימת מתחברת לברושי שבא היום קצת עצבני.
<היו"ר משה גפני:>
עם כל הכבוד, אני מבקש, אל תיתני לו ציונים.

<איילת נחמיאס ורבין (המחנה הציוני):>
לא, לא אתן לו.
<היו"ר משה גפני:>
בגלל שכל יום הוא בא עצבני והוא נרגע במשך היום.

<איילת נחמיאס ורבין (המחנה הציוני):>
זה נכון, יש מדרג, אבל אני רוצה להגיד לך, בסופו של דבר זה לא העניין של הכנסת. כמעט בשום דבר, אדוני חבר הכנסת גפני, אנחנו לא מוצאים מדיניות. אנחנו לא מוצאים את זה שהמדינה מסתכלת חמש, עשר שנים קדימה ואומרת מה אנחנו רוצים, איזה תוצר אנחנו רוצים לראות, כמה מיטות אנחנו רוצים בצפון ואיזו רמת נגישות לרפואה איכותית. תודה רבה.

<היו"ר משה גפני:>
תודה רבה. חבר הכנסת אחמד טיבי ואחריו חבר הכנסת טרכטנברג.

<אחמד טיבי (הרשימה המשותפת):>
אדוני היושב-ראש.

<דוד ביטן (הליכוד):>
אני מנחה אותו מה להגיד.

<אחמד טיבי (הרשימה המשותפת):>
במיוחד ברפואה. הוא ד"ר ביטן. 
<איילת נחמיאס ורבין (המחנה הציוני):>
טיבי, אולי תביא חוק בעניין הזה של הרפואה בצפון, ביטן יעביר לנו אותו. 

<אחמד טיבי (הרשימה המשותפת):>
עד עכשיו העברתי חמישה חוקים. 

<דוד ביטן (הליכוד):>
אני מביא חוק שחבר כנסת שגדל בראשון והוא חבר כנסת שנתיים, יכול לקבל דוקטורט. זה לא אישי, זה משהו כללי. 

<אחמד טיבי (הרשימה המשותפת):>
אני רוצה להגיד לכם, בקואליציה הזאת זה יעבור. 
<קריאות:>
- - -

<היו"ר משה גפני:>
ד"ר אחמד טיבי, בבקשה. 

<אחמד טיבי (הרשימה המשותפת):>
תודה רבה. אדוני היושב-ראש, אם יש נושאים שמאחדים את כולנו זה אחד הנושאים האלה - מערכת הבריאות בצפון, שנותנת שירותים לכלל האזרחים. 
בית-החולים בנהריה - שם היית, עבדאללה – נותן שירותים ל-600,000 אזרחים, יהודים וערבים כאחד, אבל בואו נדבר על מספרים. מספר המיטות עומד על מיטה אחת ל-1,000 נפש כאשר במרכז זה 2.04 מיטות. 

<יעל גרמן (יש עתיד):>
בירושלים זה 2.04.

<אחמד טיבי (הרשימה המשותפת):>
מספר הרופאים זה 2.8 רופאים ל-1,000 נפש בצפון מול 5.5 במרכז. דיברת, חברת הכנסת גרמן, גם על שיעורי התמותה, שניים לעומת 3.9, זה אומר הכול. 
הנושא הוא העברה תקציבית. ועדת הכספים היא הוועדה הכי חזקה, בגלל שתי סיבות: א. היא היסטורית הכי חזקה בגלל הסמכויות; ב. מי שעומד בראשה. 

<מנואל טרכטנברג (המחנה הציוני):>
זו הסיבה הראשונה, טיבי.

<אחמד טיבי (הרשימה המשותפת):>
שתי סיבות. לכן, הכדור במגרש שלך, במגרש שלנו, חברי ועדת הכספים, אנחנו יכולים לתת מזור למערכת הבריאות בצפון ואנחנו צריכים לעשות את זה כחברי כנסת. תודה, אדוני. 

<היו"ר משה גפני:>
תודה רבה. פרופ' טרכטנברג.

<מיקי רוזנטל (המחנה הציוני):>
טיבי דיבר גם בשמי, אני מבקש לרשום בפרוטוקול. 

<היו"ר משה גפני:>
כל הכבוד.

<מיקי רוזנטל (המחנה הציוני):>
לא, הוא דיבר לעניין.

<היו"ר משה גפני:>
נכון. כמו תמיד.

<מיקי רוזנטל (המחנה הציוני):>
כל מילה אני חותם. 

<איילת נחמיאס ורבין (המחנה הציוני):>
אל תגזים, כמו תמיד.

<היו"ר משה גפני:>
כמו תמיד, הכוונה בנושאים כמו תמיד. 

<אחמד טיבי (הרשימה המשותפת):>
איילת. 

<איילת נחמיאס ורבין (המחנה הציוני):>
כמו תמיד. כמו תמיד.

<אחמד טיבי (הרשימה המשותפת):>
תודה.

<מנואל טרכטנברג (המחנה הציוני):>
מעבר לדברים שנאמרו אני רוצה להתמקד בנקודה אחת, וזה מספר הרופאים ל-1,000 נפש בצפון, שעומד על 2.8 לעומת 5.5 במרכז. 
אדוני היושב-ראש, אנחנו ב-2015 העברנו כאן בוועדת הכספים במסגרת אישור תקציב 2016, תמריצים ומענקים לרופאים צעירים לצפון – אתה זוכר.
<היו"ר משה גפני:>
בטח. 

<מיקי רוזנטל (המחנה הציוני):>
היה לנו קרב לילי. 

<מנואל טרכטנברג (המחנה הציוני):>
כן. ככל שידוע לי, המהלך הזה היה מוצלח אבל כמובן לא מספיק, ודומני שזה נפסק.

<היו"ר משה גפני:>
לא, יש חלק. 

<יעל גרמן (יש עתיד):>
הם אומרים שזה לא נפסק אבל כסף עדיין לא עבר. 

<מיקי רוזנטל (המחנה הציוני):>
אבל בפועל אין כסף. 

<מנואל טרכטנברג (המחנה הציוני):>
אבל לא עבר. 

<מיקי רוזנטל (המחנה הציוני):>
אגב, זה חלק מהעניין. זה חלק בדיוק ממה שמדברים. יש החלטות, והן לא מבוצעות. 

<היו"ר משה גפני:>
הם אמרו לי שהם כן מעבירים את הכסף, אבל - - -

<מנואל טרכטנברג (המחנה הציוני):>
אני רוצה להגיד כך. תראו, הבעיה היא גדולה, היא עצומה – תוחלת חיים, תמותת תינוקות, סכרת – ואז אתה אומר, אוקיי, מה אתה עושה לנוכח הבעיה העצומה הזאת. 
יש צעדים קונקרטיים בעלויות לא מטורפות, שזה בידינו כן לקדם, ואני - אתה יודע - מעדיף ציפור ביד מאשר כמה על העץ. 

אני מציע לך, אדוני היושב-ראש, אנחנו עכשיו כאן בתהליך של אישור כל מיני העברות תקציביות. אני חושב שאנחנו צריכים לדרוש 100 מיליון שקלים לטובת העניין הזה. 

<יעל גרמן (יש עתיד):>
למה לא 600, טרכטנברג? למה אתה מסתפק במועט? 600.

<מנואל טרכטנברג (המחנה הציוני):>
יעל.
<היו"ר משה גפני:>
הוא אמר, הוא רוצה ציפור ביד.

<מנואל טרכטנברג (המחנה הציוני):>
אני רוצה משהו שהוא אפשרי מחר, לא עוד שנתיים בתקציב 2019 כי המצב ילך ויחמיר, צריך להבין את זה. הרופאים הם הקו הראשון. 

אני מציע לך, בוא נקדם בהידברות עם האוצר, עם משרד הבריאות, העברה תקציבית של 100 מיליון שקלים לטובת תמריצים לרופאים לצפון. 

<היו"ר משה גפני:>
טוב.

<מנואל טרכטנברג (המחנה הציוני):>
ודרישה שהדבר הזה ייכנס בסופו של יום לבסיס בדיונים התקציביים הבאים.

<יעל גרמן (יש עתיד):>
זה כן, אבל הם אומרים שזה כבר קיים ב-17'–18', אז יגידו לנו אוקיי והם ייקחו משהו שכבר קיים. 
<מנואל טרכטנברג (המחנה הציוני):>
לא, אני מבקש בנוסף לקיים שצריך לקיים אותו, להוסיף 100 מיליון שקלים.

<יעל גרמן (יש עתיד):>
אוקיי. בנוסף. 

<מנואל טרכטנברג (המחנה הציוני):>
זה ברור. 

<יעל גרמן (יש עתיד):>
חדש.

<מנואל טרכטנברג (המחנה הציוני):>
כן. לטובת העניין הזה. אם אנחנו נעשה את זה, נוכל להשיג הישג מסוים, מצומצם, אבל כאמור מוטב הישג ביד.
<היו"ר משה גפני:>
תודה רבה. 

<איילת נחמיאס ורבין (המחנה הציוני):>
גפני, למתמחים וסטודנטים שמסיימים מקומות אין תקנים להתמחות. 

<היו"ר משה גפני:>
אני יודע, אני מכיר את הבעיה. מי נמצא ממשרד הבריאות?

<איילת נחמיאס ורבין (המחנה הציוני):>
שישקיעו בצפון, באמת. שירחיבו את המרכזים הרפואיים בצפון. 

<נדב בן יוסף:>
נדב בן יוסף, מנהל תחום כלכלת אשפוז באגף תקציבים, משרד הבריאות. לגבי ההשקעה שהייתה בשנים האחרונות.
<היו"ר משה גפני:>
אנחנו לא בשיעור היסטוריה. רבותי, אנחנו נמצאים עכשיו במצב נתון. המצב הנתון, שיש קושי במערכת הבריאות בצפון, אני אומר בלשון נקיה והמעטה. מה הולכים לעשות כדי לפתור את זה? אני חושב שהרב ליצמן הוא שר בריאות מעולה ואני חושב שמשרד הבריאות הוא מצוין, אני רוצה לדעת מה הולכים לעשות היום כשמערכת הבריאות בצפון נמצאת בבעיה אובייקטיבית. היא לא בבעיה כתוצאה ממשהו שקרה שם. מרחוק אנחנו רואים שמספר המיטות הוא נמוך. מה הולכים לעשות? אתה יכול להגיד שאין לכם כסף. תגיד. תמקדו את הבעיה.
<נדב בן יוסף:>
אז אנחנו כן - - -
<היו"ר משה גפני:>
אין בעיה?

<נדב בן יוסף:>
לא, יש בעיה.

<היו"ר משה גפני:>
יש בעיה. ברוך השם. 

<נדב בן יוסף:>
יש בעיה, אנחנו פותרים אותה - - -
<היו"ר משה גפני:>
אחרת היינו הולכים לקבל דמי אבטלה אם לא הייתה בעיה.

<נדב בן יוסף:>
אנחנו כן מנסים לפתור חלק מהבעיות, גם אם זה על-ידי הוספת PET-CT בצפת.
<היו"ר משה גפני:>
מתי?

<נדב בן יוסף:>
בדצמבר זה ייפתח. 

<מנואל טרכטנברג (המחנה הציוני):>
ה- PET-CT זה לא למטרות הרגילות. ה-Positron Emission Tomography זה למטרות מאוד מיוחדות.
<איילת נחמיאס ורבין (המחנה הציוני):>
בסדר, אבל יש מחסור. יש תלונות קשות על מחסור בצפון. זה לא מספיק.
<מנואל טרכטנברג (המחנה הציוני):>
אבל בסוף, הרוב, כ-90% ויותר של הפרוצדורות ב-CT הן לא ב-PET-CT. 

<איילת נחמיאס ורבין (המחנה הציוני):>
אבל היה מחסור ויש תורים קשים בצפון ל- PET-CT.

<מנואל טרכטנברג (המחנה הציוני):>
בסדר, אבל אני אומר, בסוף צריך לדייק. הPET- זה משהו אחר. 

<נדב בן יוסף:>
זה משהו אחר אבל זה נוסף בצפון. דבר נוסף, במסגרת כל הנושא של קיצור התורים, ניתן כבר איזשהו מקדם שייתן יתרון לפריפריה, גם ברכש של בתי-החולים וגם מה שניתן לקופות כדי לקנות שירותים, לרכוש שירותי רכש בצפון ובדרום ובכל נושא הפריפריה. 

יש גם תקציב שניתן עבור בנייה של מבנים בצפון, תהליכי מבנים בכל בתי-החולים בצפון, אנחנו כבר עוסקים בזה. 

<מיקי רוזנטל (המחנה הציוני):>
מה זה עוסקים? אתה יכול להגיד?

<יעל גרמן (יש עתיד):>
לא. זה הכול תקציבים של 17'–18'.

<מיקי רוזנטל (המחנה הציוני):>
אתה יכול להגיד מה זה עוסקים? עוסקים, גם אנחנו עוסקים בזה פה בוועדה. מה זה עוסקים?

<איילת נחמיאס ורבין (המחנה הציוני):>
יש מדיניות? 

<מיקי רוזנטל (המחנה הציוני):>
תגיד כמה כסף - - -

<קריאות:>
- - - 

<היו"ר משה גפני:>
רבותי, תנו לו להשלים ואנחנו נשאל את השאלות מסודר. 

<איילת נחמיאס ורבין (המחנה הציוני):>
האם יש תוכנית פעולה? 

<היו"ר משה גפני:>
בבקשה. התאפקתי לא לשאול את השאלה הזאת, שיגיד על כמה כסף מדובר. 

<איילת נחמיאס ורבין (המחנה הציוני):>
אז אל תתאפק. אל תתאפק. 

<יעל גרמן (יש עתיד):>
ומה היעד? 

<קריאה:>
- - -

<היו"ר משה גפני:>
לא מורחים, אתה יודע שלא מורחים. 

<איילת נחמיאס ורבין (המחנה הציוני):>
אני מרשה לך, חבר הכנסת גפני, לא להתאפק.

<נדב בן יוסף:>
כל הצעדים נעשים גם במסגרת החלטת ממשלה 2262 לפיתוח הצפון, גם בעקבות הדוח שהוגש על הצפון. מתקיימים דיונים בתוך המשרד - -
<עבדאללה אבו מערוף (הרשימה המשותפת):>
יש דברים SOS שעכשיו צריך לעשות אותם, לא לחכות עד התוכנית. 
<היו"ר משה גפני:>
הלאה. תשלים בבקשה.

<נדב בן יוסף:>
- - על מנת להתקדם בשיתוף משרד האוצר. 
<היו"ר משה גפני:>
אני מבקש לדעת כמה דברים. דבר אחד, הייתה החלטה לגבי הרופאים לצפון. יש כסף לתוכנית הזאת כמו שהיה בפעם הקודמת? 

<נדב בן יוסף:>
כן. 

<היו"ר משה גפני:>
כמה כסף?

<נדב בן יוסף:>
35 מיליון שקלים. 

<מיקי רוזנטל (המחנה הציוני):>
לכמה זמן?

<היו"ר משה גפני:>
כמה זמן?

<יעל גרמן (יש עתיד):>
2017.

<נדב בן יוסף:>
ל-2017, לשנה הקרובה.

<היו"ר משה גפני:>
דובר על 75 מיליון.

<מיקי רוזנטל (המחנה הציוני):>
בדיוק. על סכום כפול. 

<היו"ר משה גפני:>
אתה יודע?

<מיקי רוזנטל (המחנה הציוני):>
היה סיכום פה בוועדת הכספים על סכום כפול.

<היו"ר משה גפני:>
בבקשה. 

<אלעד מסאסא:>
אלעד מסאסא, אגף תקציבים במשרד האוצר. 
<היו"ר משה גפני:>
רגע, רגע. אגף התקציבים, שמור לו מקום כבוד בדיון הזה. אתה לא יכול ככה להיכנס פתאום. אני רוצה לדעת ממשרד הבריאות. 

<אלעד מסאסא:>
לא, העניין הוא - - -

<היו"ר משה גפני:>
לא, עם כל הכבוד. אתה לא מנהל את משרד הבריאות. 

<אלעד מסאסא:>
חס וחלילה. 

<היו"ר משה גפני:>
אתה באמת כן מנהל, אבל לפחות פה בוועדה לא. אני מבקש לדעת. למה 35 מיליון, לא 75 מיליון? דיברתי גם עם השר, דיברתי גם עם המנכ"ל, והיה מדובר שהתוכנית שהייתה בעבר, תימשך. אם אתה לא יודע לתת תשובות, אני אשאל אותו, את אגף התקציבים. 

<נדב בן יוסף:>
אני יודע לתת. 
<היו"ר משה גפני:>
נגיע לבעל-הבית האמיתי. 

<נדב בן יוסף:>
יש תקציב שהועבר גם לטובת נושא ה"פולטיימרים" שהם יהיו גם בצפון, זאת אומרת 75 מיליוני שקלים זה כולל בתוכו גם את ה"פולטיימרים" וגם תמריצים.
<יעל גרמן (יש עתיד):>
מה הקשר? זה בכלל לא קשור. זה מתמחים. זה תמריצים. 
<מיקי רוזנטל (המחנה הציוני):>
אדוני הנכבד, היה פה סיכום מפורש עם האוצר בתקציב. 

<יעל גרמן (יש עתיד):>
הוא חושב שהוא יזרוק פה את המילה "פולטיימרים" ואף אחד לא יבין על מה הוא מדבר. 

<היו"ר משה גפני:>
תכף נגיע למשרד האוצר. אני שואל לגבי התוכנית בצפון. המציאות היא שמערכת הבריאות נמצאת שם במצב נחות מאשר הרפואה במרכז הארץ. יש את כל הנתונים ודיברנו עליהם בעבר. האם יש תוספת של תקציב לנושא הרפואה בצפון?

<נדב בן יוסף:>
מעבר לנתונים שאמרתי, זו התוספת - - -
<יעל גרמן (יש עתיד):>
אין. 

<היו"ר משה גפני:>
בסדר. משרד האוצר.

<מיקי רוזנטל (המחנה הציוני):>
בקיצור, מרחו אותנו. 

<אלעד מסאסא:>
אלעד מסאסא, אגף תקציבים במשרד האוצר. כמה דברים. קודם כול, מבחינת תוספת משאבים לצפון, זה משהו שהממשלה קיימה כבר לפני חצי שנה. במסגרת תקציבים חדשים, בתקציב 17'–18' הוחלט על ייעוד של משאבים תוספתיים חדשים לצפון. 
<היו"ר משה גפני:>
לא. אני מרגע זה ואילך מפסיק לקבל שמות שאני לא מבין אותם בעברית. משאבים. כסף, כמה? אל תדבר איתי בעברית מצוחצחת. 

<מיקי רוזנטל (המחנה הציוני):>
כן. תגידו כמה כסף הבאתם. 

<היו"ר משה גפני:>
כמה כסף בעקבות - - -
<מיקי רוזנטל (המחנה הציוני):>
חדש. לא העברתם מסעיף לסעיף. 

<היו"ר משה גפני:>
אני שואל במקומך. 

<יעל גרמן (יש עתיד):>
לצפון יותר מאשר למרכז הארץ. 

<קריאות:>
- - -

<היו"ר משה גפני:>
תסתכל עלי, תסבול כמה דקות. אני מבקש לדעת – אל תגיד לי החלטות ממשלה – תגיד לי כמה כסף עובר לצפון עכשיו. 

<מיקי רוזנטל (המחנה הציוני):>
ובאיזה סעיף. 

<אלעד מסאסא:>
אז אני אומר, אני נותן את הרקע לדברים. הדיון על תוספת משאבים לצפון, הוא נעשה לפני חצי שנה, אמרו שרוצים לתת תוספת משאבים לצפון ואז התקבלה החלטת ממשלה 2262, שבמסגרתה פורטו משאבים, תקציבים, כסף. 
<היו"ר משה גפני:>
כמה? 

<אלעד מסאסא:>
אני מגיע לזה. גם חדש.
<היו"ר משה גפני:>
משאיר אותי במתח כבר שעתיים. 

<אלעד מסאסא:>
גם כסף חדש שמיועד לצפון וציינו גם כספים ישנים. 

<איילת נחמיאס ורבין (המחנה הציוני):>
כמה?

<אלעד מסאסא:>
מה שמציינים כאן זה רק כספים חדשים, ואני אפרט. א. ישנה תוספת של 1,500 מיטות בשש שנים הקרובות, מתוכן 250 מיטות מיועדות רק לצפון. זה אמור לשפר את יחס המיטות לצפון. 

<יעל גרמן (יש עתיד):>
מכמה לכמה?

<אלעד מסאסא:>
אין לי פה את המספר. 

<יעל גרמן (יש עתיד):>
אולי זה אפילו לא עומד על הגידול הטבעי? 
<מנואל טרכטנברג (המחנה הציוני):>
זה 250 מיטות לחמש שנים. 

<אלעד מסאסא:>
כן. לשש שנים הקרובות, 250 מיטות. 

<יעל גרמן (יש עתיד):>
40 מיטות לשנה. 

<מיקי רוזנטל (המחנה הציוני):>
זה אפילו לא בדיחה מוצלחת. 

<יעל גרמן (יש עתיד):>
פחות מהגידול הטבעי הנדרש. 

<היו"ר משה גפני:>
רבותי, אתם צודקים, אני רוצה לשמוע. 
<איילת נחמיאס ורבין (המחנה הציוני):>
אתה יודע מה מדכא? שברושי צדק. 
<יעל גרמן (יש עתיד):>
לא, מה שמדכא זה שבאים ומפזרים פה נתונים וחושבים שאנחנו אידיוטים. 

<היו"ר משה גפני:>
250 מיטות לשש שנים. 

<קריאה:>
מעל 250 מיטות. 

<מיקי רוזנטל (המחנה הציוני):>
252.

<אלעד מסאסא:>
בנוסף, הושקעו מאות מיליונים של שקלים בפרויקטי פיתוח חדשים, בין היתר יהיה אגף שיקום ב"פוריה" של 150 מיליון, יהיה מיגון של מבנה הדיאליזה, תהיה פתיחה נוספת של PET-CT בבית-חולים זיו כמו שמשרד הבריאות ציין כאן. אני יודע שיש עבודה על תוספת של מכשיר PET-CT נוסף לצפון שמשרד הבריאות מגבש בימים אלה, עדיין לא הוחלט. יש מבנה רדיותרפיה חדש בזיו שנפתח, יש את התוכנית הכוללת למשיכת רופאים לפריפריה.
<אורלי לוי אבקסיס:>
לא, שם אתם קיצצתם 40 מיליון שקלים. 

<יעל גרמן (יש עתיד):>
נכון. 

<קריאה:>
30.

<יעל גרמן (יש עתיד):>
לא. 40. במקום 75 זה 35, אורלי צודקת. 

<קריאות:>
- - -

<איילת נחמיאס ורבין (המחנה הציוני):>
זה גם לא פותר תקנים למתמחים. 

<אורלי לוי אבקסיס:>
מצד אחד מקצצים, ואז כשמחזירים תקציב זה הישג.

<היו"ר משה גפני:>
הוא אמר 35 מיליון. 

<יעל גרמן (יש עתיד):>
במקום 75.

<אורלי לוי אבקסיס:>
גפני, אתה יודע כמה נלחמנו על זה פה. 

<מיקי רוזנטל (המחנה הציוני):>
רשמו לנו את זה ככספים קואליציוניים. 

<אורלי לוי אבקסיס:>
רשמו לי כספים קואליציוניים על עידוד רופאים בפריפריה. 

<היו"ר משה גפני:>
אני רוצה שהדיון יתקדם. רוצים לדעת את הנתונים. גם בשביל לתקוף את הממשלה, צריך שנדע את הנתונים. 
<איילת נחמיאס ורבין (המחנה הציוני):>
לדעת על מה. 

<היו"ר משה גפני:>
ביקשתם את הדיון הזה. אני מקיים אותו.
<מיקי רוזנטל (המחנה הציוני):>
אנחנו רוצים פירוט. מאות מיליונים הוא אמר. 

<היו"ר משה גפני:>
הוא לא אמר. 

<מיקי רוזנטל (המחנה הציוני):>
הוא עכשיו אמר מאות מיליונים. 

<היו"ר משה גפני:>
הוא אמר 35 מיליון לרופאים בפריפריה. 

<מיקי רוזנטל (המחנה הציוני):>
חתכו לנו בחצי.
<היו"ר משה גפני:>
הוא אמר 250 מיטות לשש שנים. 

<מיקי רוזנטל (המחנה הציוני):>
זה בדיחה, והוא אמר פרויקטים במאות מיליונים, ואני רוצה לדעת כמה כסף ל-2017.

<איילת נחמיאס ורבין (המחנה הציוני):>
הוא ידע שהוא בדיון. 

<מיקי רוזנטל (המחנה הציוני):>
כמה תקצבו מהמאות מיליונים ב-2017 אני רוצה לדעת. 

<איילת נחמיאס ורבין (המחנה הציוני):>
למה הוא לא הביא מסמך מסודר?

<היו"ר משה גפני:>
לא ביקשנו. 

<איילת נחמיאס ורבין (המחנה הציוני):>
למה לא ביקשנו?

<היו"ר משה גפני:>
אז נבקש. למה, את הולכת לאיזשהו מקום?
<איילת נחמיאס ורבין (המחנה הציוני):>
לא, אין לי שום תוכניות כאלה. שיביא מסמך מסודר.

<היו"ר משה גפני:>
אז זו בקשה חדשה שאנחנו נבקש.

<איילת נחמיאס ורבין (המחנה הציוני):>
לדעתי זה חיוני. 

<היו"ר משה גפני:>
חיוני. 

<איילת נחמיאס ורבין (המחנה הציוני):>
אחרת לא נבין שום דבר. 

<היו"ר משה גפני:>
לי אין טענה שלא הבאת מסמך, לא ביקשתי. 

<קריאה:>
לי יש. 

<היו"ר משה גפני:>
יכול להיות שנבקש.

<מיקי רוזנטל (המחנה הציוני):>
אבל אתה יכול לשאול אותו, אדוני.

<היו"ר משה גפני:>
הוא באמצע הדיבור. 

<יעל גרמן (יש עתיד):>
גם אני מבקשת לשאול. 

<אלעד מסאסא:>
כל המספרים שנמצאים כאן מצוינים בהחלטת הממשלה.

<מיקי רוזנטל (המחנה הציוני):>
מה אכפת לנו מהחלטת הממשלה? אנחנו רוצים לדעת ביצוע. נמאס לנו מהדיבורים. מה זה החלטת ממשלה? אתה יודע כמה החלטות ממשלה לא בוצעו? 
<היו"ר משה גפני:>
אני לא יכול ככה לנהל את הדיון. אני רוצה לאפשר לו. הזמנו בן-אדם. גם אם הוא אומר נתונים שלא מוצאים חן בעינינו, צריך לאפשר לו את זה. אי אפשר להתנהל כך. בבקשה, הלאה.

<אלעד מסאסא:>
אני אומר, כל הנתונים שאני מציין מופיעים במספרים מדויקים בהחלטת הממשלה, כ-400 מיליון שקלים רק לפיתוח בארבע שנים הקרובות. 

<היו"ר משה גפני:>
400 מיליון פיתוח לארבע שנים הקרובות. 

<אלעד מסאסא:>
בנוגע למשיכת רופאים לפריפריה נעשו כמה מהלכים, בין היתר תמריצים למשיכת רופאים מומחים, יש את הנושא של "פולטיימרים". 
<אורלי לוי אבקסיס:>
קיצצתם בלמעלה מ-50%. 

<היו"ר משה גפני:>
אורלי, ביקשתי לאפשר לו. 

<אורלי לוי אבקסיס:>
- - -

<היו"ר משה גפני:>
כל אחד יגיד באמצע, וזה בסדר, ולא יהיה שום דבר.

<אלעד מסאסא:>
בין היתר, בתוכנית למשיכת רופאים לפריפריה יש את הנושא של תמריצים לרופאים מומחים, עשינו מודל חדש שבו מנהל בית החולים מחליט.
<אורלי לוי אבקסיס:>
אותו כסף. 

<אלעד מסאסא:>
מחליט איזה תחומים ספציפיים הוא רוצה ומשייך את המענקים לשם. יהיה "פולטיימרים", קצ"תים וכדומה. בנוסף, בניסיון לתת מענה לתקנים לרופאים, רק בשנתיים הקרובות יינתנו 150 תקנים נוספים של רופאים מעבר לתקנים שנגזרים מתוספת המיטות. 

<היו"ר משה גפני:>
איפה? 

<אלעד מסאסא:>
זה יהיה בכלל הארץ. 

<אורלי לוי אבקסיס:>
אתה מבין איזה מניפולציה עושים בנתונים?

<היו"ר משה גפני:>
כמה לצפון?

<אלעד מסאסא:>
התוכנית עדיין בשלבי גיבוש, אני לא יודע להגיד כמה. 

<אורלי לוי אבקסיס:>
אבל מציגים את זה כהישג של הצפון. 

<עבדאללה אבו מערוף (הרשימה המשותפת):>
אנחנו מדברים על הצפון, אין לכם משהו קונקרטי ספציפי לצפון? 

<קריאות:>
- - -

<קריאה:>
כל הארץ צפון היום. 

<מיקי רוזנטל (המחנה הציוני):>
אתה יודע, זה מזכיר לי את אל-בגדדי. כל יום מדווחים שהוא מת, והוא חי. כל יום הם אומרים שמעבירים כסף לצפון והם לא מעבירים, זה הכול. 

<היו"ר משה גפני:>
אבל יש לך דוגמה יותר טובה?

<מיקי רוזנטל (המחנה הציוני):>
לא. זה דוגמה נהדרת, כולם מבינים אותה.

<היו"ר משה גפני:>
אוקיי. עוד משהו?

<אלעד מסאסא:>
בנוסף, נוסחת הקפיטציה היום שמקצים את המקורות לקופות-החולים, מתעדפת את הקופות לתת שירותים לתושבי הצפון. 

<אורלי לוי אבקסיס:>
כן, אבל יש לי הערה לזה, אדוני היושב-ראש, חשוב מאוד. יש את העניין של הקפיטציה עם קופות-החולים. אומרים להם, יקבלו תמריצים לי שיפתח באמת שירותים בפריפריה. אף אחד לא בודק איזה שירותים נפתחו.
<יעל גרמן (יש עתיד):>
נכון.

<אורלי לוי אבקסיס:>
ואני אומרת את זה שנה אחרי שנה. לא ייתכן שאני משלמת מושלמים והילדים שלי לא יכולים ליהנות מזה, אלא אם כן הם נוסעים. תגיד לי, אוכלוסייה שאין לה רכב פרטי, תיסע בארבעה אוטובוסים כדי לקבל שיעור בהתפתחות הילד? זה נראה לכם הגיוני? 
<היו"ר משה גפני:>
לא. לא.

<אורלי לוי אבקסיס:>
הילד כבר סובל בדרך, הלך כל הטיפול.
<היו"ר משה גפני:>
עוד משהו?

<אלעד מסאסא:>
דבר אחרון. 

<היו"ר משה גפני:>
אם אפשר רק לא לעצבן. 

<אלעד מסאסא:>
אני רק אומר נתונים. אני משתדל לא לעצבן. 

<היו"ר משה גפני:>
לא, אתה יכול לתת נתונים כמה שאתה רוצה. אתה לא יכול להגיד שיש תוספת של מאות רופאים בכל הארץ. מה שהעלו פה החברים, שהרפואה בצפון לעומת מרכז הארץ נמצאת בשפל גדול.

אז אם אתה מספר לנו עכשיו שמעלים 400 תקני רופאים למרכז הארץ או על כל פנים בוודאי לא בטוח לצפון כי עדיין לא גובשה התוכנית, זה מעצבן. 

<אלעד מסאסא:>
זו הייתה תגובה להערת אגב שנזרקה כאן. 

<היו"ר משה גפני:>
בסדר, אבל זה לא הנושא. הנושא הוא לא דיון על מערכת הבריאות בכלל. 

<אלעד מסאסא:>
נכון. 

<מיקי רוזנטל (המחנה הציוני):>
הוספתם אלף מיטות. אלף מיטות הוספו, 250 בצפון. 

<אורלי לוי אבקסיס:>
לשש שנים. 

<מיקי רוזנטל (המחנה הציוני):>
לשש שנים. 40 מיטות. 

<יעל גרמן (יש עתיד):>
לשש שנים, מיקי. 

<מיקי רוזנטל (המחנה הציוני):>
40 מיטות. למרכז הוספתם יותר, אז איזה מין תיקון עוול עשיתם פה?

<אלעד מסאסא:>
ספציפית לגבי בית החולים נהריה, הושקעו בו הרבה מאוד משאבים בשנים האחרונות, מאות מיליונים בבינוי וכן הגדלנו את התמיכה השוטפת בתקציב שלו, הגירעון השוטף, בכ-100 מיליון שקלים.

<היו"ר משה גפני:>
כמה?

<אלעד מסאסא:>
בכ-100 מיליון שקלים בשנה הוגדלה הסובסידיה שלו. מ-2013 ל-2016 גדל בכ-100 מיליון.
<אורלי לוי אבקסיס:>
כמה מזה בגלל הטיפול בשבויים או בלוחמים הסורים?

<איל בן ראובן (המחנה הציוני):>
ומה התוכנית ל-2017–2018 לגבי נהריה?

<אורלי לוי אבקסיס:>
אז כמה נשאר באמת לתושבי הצפון?

<איל בן ראובן (המחנה הציוני):>
אמרת עד 2016, אנחנו רוצים לדעת הלאה.

<אורלי לוי אבקסיס:>
החזרי כספים. גפני, יש פה מניפולציה בנתונים. הם סופרים כספים שזה בגלל הטיפול בכלל לא באזרחים.

<היו"ר משה גפני:>
בסדר, אורלי, הבנתי. בבקשה, תשלים. זהו?

<מיקי רוזנטל (המחנה הציוני):>
קדחת. 

<אלעד מסאסא:>
סיימתי. 

<היו"ר משה גפני:>
אגב, זה גם כן נתון קצת מעצבן כיוון שהתוספת שקיבל בית-החולים נהריה, לפחות חלק – זה מה שהיה כאן בדיונים – זה היה בעקבות הטיפול במטופלים הסורים. 

<מנואל טרכטנברג (המחנה הציוני):>
זה חצי, גפני. 

<יעל גרמן (יש עתיד):>
חוב של קרוב ל-60 מיליון.

<אלעד מסאסא:>
כשמסתכלים על הנתונים רואים לדוגמה שהוא גדֵל בניתוחים - - -

<היו"ר משה גפני:>
בסדר. תודה.

<אלעד מסאסא:>
לתושבי הצפון. 

<היו"ר משה גפני:>
תודה. ד"ר אפרת הרלב, שירותי בריאות כללית, אם אפשר לעשות את זה טלגרפית. אני רוצה לסכם את הדיון כי הדיון לא הועיל עדיין. 

<ד"ר אפרת הרלב-ברון:>
ד"ר אפרת הרלב, אני המנהלת הרפואית של מחוז צפון בכללית, רופאת ילדים וטיפול נמרץ בהתמחות שלי. אני רוצה לחלק את הדברים שלי לשניים: אחד המטפלים ושנית המטופלים, 550,000 מבוטחי שירותי בריאות כללית בצפון, מבחינתי הם קרובי משפחה שלי. 

לגבי המטפלים, אנחנו מתמודדים אכן – ואני בכוונה אומרת מטפלים ולא רק רופאים – אנחנו מתמודדים, הייתי אומרת, עם שלושה סוגי אוכלוסיות של רופאים, שיש גם פתרונות לגבי הבאתם לצפון. 

אחד, הנושא של מענקי פריפריה. מענקי הפריפריה השנה השתנו. כך לדוגמה, עמק הירדן לא נחשב יותר פריפריה. להביא היום רופא לעמק הירדן, מבלי שהוא מקבל מענק פריפריה, מתמחה חדש ברפואת משפחה, לא משנה מאיזה חבל ארץ בארץ תביא אותו, יהיה קשה מאוד. 
טבריה, מעולם לא נחשבה פריפריה במענקי הפריפריה. אני מעריכה שאתה יודע כמה מסובך להביא רופאים טובים למקום כמו טבריה.

<היו"ר משה גפני:>
כן. בחוק של הטבות המס טבריה נכללה בתוך הפריפריה.

<ד"ר אפרת הרלב-ברון:>
אבל במענקי הפריפריה לרופאים לא, ולכן אני חושבת שהנושא הזה צריך להיות מוסדר.

<היו"ר משה גפני:>
טוב. 

<אורלי לוי אבקסיס:>
אפילו הלוחות לא מתואמים. מה נחשב פריפריה לעיני איקס מסוים לחוק מסוים.

<היו"ר משה גפני:>
אנחנו הלכנו על-פי החלטת ממשלה. 

<אורלי לוי אבקסיס:>
אז בהחלטת הממשלה הם לא מחילים את זה על עידוד רופאים לפריפריה. 

<היו"ר משה גפני:>
זה סיפור אחר אבל זה מהחלטת הממשלה.

<מנואל טרכטנברג (המחנה הציוני):>
אבל היושב-ראש, מה שהיא אומרת זה שהשתנה לגבי עמק הירדן. מי הורה לשנות את זה?

<ד"ר אפרת הרלב-ברון:>
אני לא יודעת. 

<מנואל טרכטנברג (המחנה הציוני):>
אבל זה קריטי שאנחנו נבין את זה. הרי זה שינוי לרעה וצריך לראות מה קורה.
<קריאה:>
גם בית-חולים העמק?

<ד"ר אפרת הרלב-ברון:>
נקודה שנייה היא רופאים עולים. רופאים עולים, לדוגמת אלה שנמצאים במרכז הקליטה בקיבוץ מרחביה בצפון, מגיעים ממדינות כמו אוקראינה, רוסיה. כולנו יודעים מה הייתה המשמעות של הרופאים האלה בשנות התשעים, כמה הם עיבו את מערכת הבריאות לטובה. היום רובם ככולם כבר יוצאים לפנסיה.
למעשה, אנחנו כקופה מתקשים מאוד לקלוט אותם מכיוון שבעבר היו תקני משרד הקליטה, עם איזושהי שותפות תקציבית בין משרד הקליטה לבין הקופה בנושא של מתן השכר עבורם. כיום, התקינה הזאת לא קיימת, לנו אין עודף תקינה כידוע, הלוואי ויהיה לנו, והיינו מצפים שמשרד הקליטה יאפשר לנו ויעזור לנו ויהיה שותף שלנו בקליטת הרופאים האלה. 

אתמול פגשתי 12 מהם, אני מוכנה לקלוט את כולם למחוז צפון אם רק תהיה לי את האפשרות הזאת, ואני דווקא לא מדברת על כסף, אני בעיקר מדברת על תקנים. הם לא רופאים יקרים, אבל הם מאוד מאוד יקרים מבחינת היכולת שלהם במערכת.

<היו"ר משה גפני:>
ולמה את לא קולטת אותם?

<ד"ר אפרת הרלב-ברון:>
מכיוון שאין לי יכולת כי אין לי תקנים. 

<היו"ר משה גפני:>
מה זה אין לך תקנים? יש לך תקציב גדול, את מערכת שירותי בריאות כללית. 

<מנואל טרכטנברג (המחנה הציוני):>
תקנים זה תקציב. 

<ד"ר אפרת הרלב-ברון:>
תקנים זה לא רק תקציב. תקנים זה גם שורות בתקציב. אתם יודעים טוב כמוני שיש שורות בתקציב.

<היו"ר משה גפני:>
האמת היא שאנחנו לא יודעים. שירותי בריאות כללית, יש לה תקציב. אושר לה גם ב"קאפ" עכשיו. 

<ד"ר אפרת הרלב-ברון:>
נכון. 

<היו"ר משה גפני:>
אושר לה תקציב, תקציב מכובד. למה את לא יכולה לקלוט את הרופאים האלה?

<ד"ר אפרת הרלב-ברון:>
מכיוון שיש לי שורות תקינה שמאוישות כולן על-ידי רופאים שנמצאים - - -

<היו"ר משה גפני:>
אבל זה החלטה שלכם, זה לא החלטה של מישהו מבחוץ. 

<ד"ר אפרת הרלב-ברון:>
אבל עדיין יש תקציב שצריך להיות מוקצה עבור רופאים, עבור מטפלים אחרים. 

<היו"ר משה גפני:>
טוב, זה לא נוגע לדיון. שירותי בריאות כללית, אני אפנה למנכ"ל החדש - -

<ד"ר אפרת הרלב-ברון:>
אנחנו מאוד נשמח. 

<היו"ר משה גפני:>
- - של שירותי בריאות כללית ואני אבקש ממנו שיקלוט את הרופאים האלה. 

<ד"ר אפרת הרלב-ברון:>
אני רק רוצה להזכיר בכל זאת שהרופאים האלה, בניגוד לרופאים שהם בוגרי הארץ דוברי עברית, עוברים תהליך ממושך של קליטה. חלק מהתהליך הזה צריך להתקיים במערכת הבריאות, וכמו שבעבר הייתה הבנה שהתהליך הזה צריך להיות משותף - - -
<היו"ר משה גפני:>
בסדר, הבנתי. נראה מה לעשות עם העניין הזה.

<ד"ר אפרת הרלב-ברון:>
לנושא של המטופלים, בכל זאת להגיד מילה על המטופלים שהם החשובים באמת. 

<היו"ר משה גפני:>
אבל אין לי את הזמן לזה. אז תגידי משפט. את נכנסת פה לנושאים, אנחנו לא מטפלים עכשיו במערכת הבריאות. 

<ד"ר אפרת הרלב-ברון:>
מדדי הבריאות מראים שיש פערים בין הצפון למרכז, ואכן יש פערים.
<היו"ר משה גפני:>
נכון, יודעים. 

<ד"ר אפרת הרלב-ברון:>
צריך לציין שהפערים הם בין היתר פערים מגזריים, ואין מה לעשות, כשמסתכלים על המגזר הערבי, הוא המגזר בצפון שתוחלת החיים שלו נמוכה בהרבה מאשר של המגזר היהודי, ולשם צריכות להגיע התשומות שקשורות גם באיכות. דיברה קודם חברת הכנסת לוי על הנושא של התפתחות הילד. למצוא מטפלים דוברי השפה הערבית – פסיכולוגים, עובדים סוציאליים, שהם דוברי השפה הערבית – צריך למצוא אותם איפשהו וגם להם צריך לתת איזשהו מענק בשביל שיגיעו לצפון. 

גם כאן יש עניין כלכלי, שמטפל שמרוויח 4,000 או 5,000 שקלים לחודש, אין לו שום אינסנטיב להגיע לצפון, כך שהעניין הוא מעבר.
<היו"ר משה גפני:>
תודה רבה.

<אורלי לוי אבקסיס:>
משפט אחד, גפני, ברשותך.

<היו"ר משה גפני:>
לא, לא. איל בן ראובן הוא ממגישי הבקשה.

<אורלי לוי אבקסיס:>
בהקשר של הטיפול נמרץ. 

<היו"ר משה גפני:>
בבקשה, אני אתן לך משפט אבל אנחנו צריכים לסיים, זה כבר גולש לדיון שלא יצא ממנו שום דבר.

<איל בן ראובן (המחנה הציוני):>
ראשית, אנחנו באים מהשטח. אנחנו באים מבתי-החולים והמצב הוא קטסטרופלי. התשובות שניתנו כאן עד עכשיו בעצם מבטיחות את הדיון בעוד חמש שנים כשהמצב רק יותר גרוע כי צריך לזכור, אני מקווה שהאוכלוסייה תמשיך לעלות, המצב פה לא משפר. זה רק מבטיח שאנחנו נצטרך להמשיך ולדון בעניין.

מתוכנית הצפון, שאני מאוד מאוד בקי בה, משרד הבריאות – אני אומר לכם מהשטח – משרד הבריאות נמצא מאחור. משרד הכלכלה עובד, יש כל מיני דברים שקורים. בבריאות לא קורה כמעט, לא מרגישים שום דבר. 
הדבר האחרון, גם כשאומרים שיקום ב"פוריה", כמו שהוצג עכשיו, אז למשל בשיקום ב"פוריה" אין תקנים לרופאים ואחיות שצריך היום להכשיר אותם לשיקום בעניין הזה, כלומר עבודת מטה אין בעניין הזה.

המשפט האחרון, אני חושב שאנחנו מפה צריכים לדרוש תוכנית חירום לשיקום הבריאות בצפון, ושיביאו הנה ויציגו תוכנית - - 

<יעל גרמן (יש עתיד):>
ותקציב.

<איל בן ראובן (המחנה הציוני):>
- - ל-17'–18' לשיקום הבריאות בצפון כי אנשים מתים שם ללא הצדקה. זה לא ייתכן.

<היו"ר משה גפני:>
תודה. אורלי, משפט.

<אורלי לוי אבקסיס:>
אני חייבת לומר, כאימא לילדים בפריפריה הצפונית אני מאוד חרדה. מי שלא יודע, ואני בכוונה רציתי להשלים את הדברים שנאמרו פה לגבי טיפול נמרץ ילדים. אני לא שמעתי מילה מנציג האוצר מה קורה עם מחלקת טיפול נמרץ ילדים ב"פוריה", שמנסים לשנורר מאנשים נדבנים, ואין בדיוק הרבה כאלה שקופצים על המציאה בפריפריה – תסלחו לי, אין מה לעשות, הם רובם ילכו ויתרמו במרכז כי שם הם מקבלים את הטיפול. 

ומה שקורה זה שהמדינה מאפשרת מצב אבסורדי, שבבית-חולים "פוריה" אין מחלקת טיפול נמרץ ילדים. ילד טובע בכינרת, צריך להטיס אותו לרמב"ם, הזמן הזה הוא קריטי כי כדי לקבל ילד לטיפול, שחלילה וחס הוא צריך גם את המערכת התומכת, הם לא יכולים להתחיל בו בכלל את הטיפול. זה אבסורד אחד גדול. 

ואני באמת רוצה לשאול האם שמתם כסף, יהיה כסף לטיפול נמרץ לילדים בפריפריה בבית-חולים "פוריה". 

עכשיו בנושא פסיכיאטריית ילדים. זו בעיה כלל-ארצית אבל בפריפריה היא זועקת. ואם אנחנו מדברים על כך שאין מענים וילדים צריכים לחכות בתור, גם כאשר המצב הנפשי שלהם יכול להוות סכנת חיים ברורה ומידית אין טיפול, אין מערך ואין רופאים. איך אתם אותם מעודדים גם? אני הייתי רוצה לשמוע ואל תביא נתונים כלל-ארציים. 

<היו"ר משה גפני:>
תודה. שמענו כבר, אין מה לשמוע עכשיו. יעל, משפט. 

<יעל גרמן (יש עתיד):>
יש תוכנית. אני אומרת את זה לחברי שאמרו פה שאין תוכניות. יש תוכנית – תוכנית מפורטת - -

<מיקי רוזנטל (המחנה הציוני):>
הכסף. 

<יעל גרמן (יש עתיד):>
- - מסודרת, שמדברת על שירותי רפואה בקהילה, התפתחות הילד - -

<עבדאללה אבו מערוף (הרשימה המשותפת):>
ונותנת פתרונות. 

<יעל גרמן (יש עתיד):>
- - ליווי משפחות, שירותי אשפוז, תיירות מרפא, גריאטריה, שיקום, חירום והצלה, בריאות הנפש, בריאות השן, מחקר, והכול. זו תוכנית מסודרת, שיושבת ומונחת אצל משרד הבריאות מאז ספטמבר 2016. כל מה שצריך זה שמשרד הבריאות ייקח את התוכנית הזו, יתרגם אותה לנקודות ואבני דרך, מה שנקרא למעשה ולביצוע, אבל צריך תקציב. כי מה ששמענו זה הכול מה שהיה, אין פה אפילו שקל אחד נוסף. 

<איל בן ראובן (המחנה הציוני):>
יעל, ההערה היא שתוכנית ללא תקציב זה לא תוכנית. 
<יעל גרמן (יש עתיד):>
נכון. אז צריך תקציב.

<היו"ר משה גפני:>
תודה רבה. 

<אורלי לוי אבקסיס:>
זה הצהרה. 

<יעל גרמן (יש עתיד):>
אבל לפחות יש תוכנית.

<היו"ר משה גפני:>
תודה רבה. פיני קבלו, משפט, ואני מסכם.

<עבדאללה אבו מערוף (הרשימה המשותפת):>
בתחילת הדיון ביקשנו כסף. אתה לא היית, ביקשנו כסף. 

<פנחס קבלו:>
אני באמת מצטרף לכל הדברים, אני גם איש צפון, אבל עד שיכניסו מיטות או יקימו מחלקות אני חושב שיש את הדברים המינימליים שצריך לטפל בהם, זה הנושא של רפואה מקצועית. כשאתה צריך לקבל תור לאורתופד או לקבל בדיקת אוזניים או לקבל פיזיותרפיה, אתה ממתין שישה ושבעה חודשים, דבר שאתה לא מבין אותו.

מאחר שאני נמצא במרכז, כשאני מרים טלפון ואני מבקש באזור שלי לקבל את הטיפול, אז תחכה שבעה, שמונה חודשים. כשאתה מתקשר ואתה אומר אז תפני אותי למרכז, אתה מקבל מיום חמישי ליום ראשון או ליום שני. היה לי מקרה עכשיו שעברתי תאונת דרכים, ביקשתי פיזיותרפיה, אמרו לי תחכה שבעה שמונה חודשים. הרמתי טלפון למרכז, למחרת נתנו לי. 

זאת אומרת, יש פה דברים שאפשר לטפל בהם מידית. המחלקות קיימות, צריך להאריך את שעות העבודה שם ולתת פתרונות לאנשים.

<היו"ר משה גפני:>
תודה. מי הגברת?

<ד"ר לילך צולר:>
ד"ר לילך צולר, אני סגנית של מנהלת מרחב חיפה וגליל מערבי. 

<היו"ר משה גפני:>
בשירותי בריאות כללית. אבל היא כבר דיברה על שירותי בריאות כללית. אני אמשיך את הדיון הזה, אני אאפשר לך, לא עכשיו. יש דברים ששירותי בריאות כללית צריכים לטפל בעצמם. אנחנו התפרסנו פה לדברים נוספים. 

<מנואל טרכטנברג (המחנה הציוני):>
מילה, רק כדי שנבין את גודל הבעיה לגבי מספר הרופאים.

<היו"ר משה גפני:>
אנחנו הבנו.

<מנואל טרכטנברג (המחנה הציוני):>
לא, משהו מאוד ספציפי. יש אם אינני טועה, 1,680 רופאים בצפון. כדי לחתוך בחצי את הפער במספר הרופאים לנפש בין הצפון למרכז, צריך תוספת של 810 רופאים. איפה התוכנית והתקציב כדי לחתוך בחצי את הפער? לא כדי לסגור את הפער. במה שציינת אין כלום.
<היו"ר משה גפני:>
תודה רבה. אנשי משרד הבריאות ומשרד האוצר. אני גם אדבר עם השרים, אבל אני מבקש מכם, אתם נשלחתם על-ידי המשרדים לכאן לוועדה. הדיון לא מוצה, אין לו גם תכלית לדיון הזה. מה שידענו לפני הישיבה אנחנו יודעים אחרי הישיבה.

אני מבקש נייר מוסמך ממשרד הבריאות ונייר מוסמך ממשרד האוצר, אני גם אדבר עם השרים. זה לא התחיל היום וזה ככל הנראה לא הולך להסתיים מחר. הסיפור הזה של הזנחת הצפון בבריאות זה סיפור של הרבה שנים. אל תטייחו את העניין הזה, אין גם צורך, אנחנו הבנו את המסר.

המסר הוא מאוד ברור, מה שהעלו פה החברים וגם מה שלא העלו. אני מבקש נייר מסודר רק על דבר אחד. אל תיתנו לי הרצאות ציוניות על מערך הרפואה במדינת ישראל, שאתם כל הזמן משפרים אותו. הוא באמת כל הזמן משתפר, אבל לא זה הדיון – אגב, אני אומר את זה בציניות מוחלטת, אבל נעזוב רגע את העניין זה.
אנחנו מדברים רק על הצפון. אנחנו מדברים על נהריה ואנחנו מדברים על טבריה ואנחנו מדברים על כל המקומות האלה. אלה פריפריה. אנחנו מתייחסים, הממשלה התייחסה אליהם כפריפריה, אנחנו התייחסנו אליהם בחקיקה כפריפריה, לא המצאנו את זה. 
אנחנו מבקשים נייר מה הולכים לעשות בשנים הקרובות בבריאות בצפון. רק בצפון. אל תגידו 400 מיטות פה ו-400 תקנים שם, לא מעניין אותנו. מעניין אותנו בדיון הזה רק הצפון.

תנו נייר. אנחנו נמשיך את הדיון הזה. אני אדבר גם עם השר ליצמן, אני אדבר גם עם השר כחלון. המצב הזה לא יכול להימשך, זה הופך אותנו למדינת עולם שלישי. 

יש אזרחים – ולא חשוב, יהודים, ערבים, לא רלוונטי – יש אזרחים בחבל ארץ במדינה שאנחנו מעוניינים שהאוכלוסייה שם תלך ותגדל, ואין לנו שום פתרון. אין לנו פתרון, ואין לנו פתרון – אפילו ה-75 רופאים שסיכמנו עליהם בחוק ההסדרים - - -
<יעל גרמן (יש עתיד):>
75 מיליון. 

<היו"ר משה גפני:>
75 מיליון, הולך ונעלם. למה? למה 35 מיליון? יש לכם תשובה לדבר הזה, תכתבו בנייר, אני מבקש לדעת על הצפון מה עם התקנים של הרופאים, מה עם התקנים של המיטות, מה הולך להיות מבחינה תקציבית לכל בתי-החולים, לשירותי הרפואה בצפון. אני רוצה נייר, אני רוצה את הנייר בתוך שבועיים. 

<מיקי רוזנטל (המחנה הציוני):>
אבל אנחנו לא רוצים תוכניות. אנחנו רוצים מספרים.

<היו"ר משה גפני:>
כסף. אמרתי כסף. 

<מיקי רוזנטל (המחנה הציוני):>
כמה ב-2017, כמה ב-2018.

<היו"ר משה גפני:>
כמה כסף הולך להיות בשנים הקרובות על כל מה שמניתי, והדברים האלה אנחנו נקיים עליהם דיון. אני אומר שוב, אני אדבר גם עם השרים כי מה שעולה מתוך הדיון היום, עולה מצב נתון שהוא רע מאוד. הוא רע מאוד. רבותי, אנחנו מתקרבים לדיון שהולך להיות בנושא של התקציב. הרי על-פי החוק של התקציב הדו-שנתי, אנחנו נצטרך לקיים פה דיון. 

<מנואל טרכטנברג (המחנה הציוני):>
נכון. בנובמבר.

<היו"ר משה גפני:>
לקראת הדיון הזה אני ארצה לדעת האם אתם משנים משהו, כספית. אני לא יודע על הבריאות. על הבריאות דנים בוועדת העבודה, הרווחה והבריאות. כאן מדברים רק על כסף. אני רוצה את הניירות האלה גם ממשרד הבריאות, בנפרד, וגם ממשרד האוצר, אני מבקש את זה בתוך שבועיים. 

תודה רבה, הישיבה נעולה.

<הישיבה ננעלה בשעה 11:00.>

